**7 ЮНИ 2024 г.**

**Наказателно дело от общ характер №974/2023 година – 09:00 часа**

На 07.06.2024 година, състав на Плевенски окръжен съд разгледа наказателно дело №974/2023 година, образувано на основание обвинителен акт на Окръжна прокуратура Плевен, срещу четирима обвиняеми, трима от град Плевен и един от село Биволаре, с инициали **В.К.С., Д.А.И., А.Р.С. и С.К.С.**, обвинени в това, че

На 25.12.2022 година в село Биволаре, обл.Плевен, умишлено умъртвили **М.Н.М.** на 49 години от същото село, по хулигански подбуди, с особена жестокост.

Смъртта е настъпила в следствие на нанесени от четиримата множество удари със значителна сила и интензитет, в областта на главата и по цялото тяло, с брадва и дървен кол.

Четиримата обвиняеми са с мярка за неотклонение „Задържане под стража“.

*Днес са разпитани явилите се свидетели. Поради нередовното призоваване на част от тях, се налага отлагане на делото. Следващото съдебно заседание ще се проведе на 12.07.2024 година, за когато ще бъде направен опит да се установят адресите на нередовно призованите свидетели и същите да бъдат уведомени за заседанието.*

**Наказателно дело от общ характер №354/2024 година – 11:00 часа**

На 07.06.2024 година, състав на Плевенски окръжен съд разгледа наказателно дело №354/2024 година, което е образувано по обвинителен акт на Окръжна прокуратура Плевен, срещу **А.Р.М.** на 43 години, от село Петърница, обвинен в това, че

На път град Плевен - село Търнене, при управление на лек автомобил, нарушил правилата за движение по пътищата, като карал със скорост несъобразена с пътната обстановка и ограничената в пътния участък видимост и по непредпазливост причинил смъртта на **Н.Т.Д.** на 82 години от град Плевен.

Обвиняемият навлязъл в завой, със скорост около 84 км/ч. В неговото пътното платно, в края на завоя, бил спрял товарен автомобил, който се канел да завие наляво в кръстовището, но изчаквал да премине насрещно движещ се лек автомобил. Зад товарния автомобил, бил спрял друг лек автомобил, изчакващ да се освободи пътното платно. След като видял спрелите в пътното му платно превозни средства, обвиняемият предприел интензивно спиране и отклоняване на автомобила наляво, в насрещното платно, където се ударил челно с идващия автомобил, който бил управляван от пострадалия Н.Т.У. Пострадалият водач и неговата съпруга, която се возела до него, на предна дясна седалка, били откарани до УМБАЛ „Г.Странски“, където им указали навременна и в пълен обем медицинска помощ. Въпреки това, след усложнение на съчетаната механична травма и съпътстващи заболявания, Н.Т.У. починал няколко дни след това.

*Съдебното заседание е насрочено като разпоредително и в него са разгледани въпроси важни за реда и начина на протичане на съдебното следствие. Делото ще бъде разгледано по общия ред, по реда на съкратеното съдебно следствие и е отложено за изслушване на вещото лице по назначената съдебна автотехническа експертиза.*

**Връзки с обществеността 7 юни 2024 г.**

**e-mail:** **os\_press@abv.bg**